Sörnäisten rantatie pohjoiseen. Taustalla Hanasaaren voimalaitos.
**Sörnäisten rantatie** (ruots. *Sörnäs strandväg*) on leveä katu Helsingin Sörnäisissä. Se johtaa Merihaan edustalta Suvilahteen lähelle Kalasataman metroasemaa. Katu on osa Eurooppatietä 75, ja sitä käyttää noin 40 000 ajoneuvoa vuorokaudessa. Kadulla on seitsemän kaistaa: pohjoisesta etelään kolme ja etelästä pohjoiseen neljä. Nopeusrajoitus on 50 km/h.

Suurimmaksi osaksi Sörnäisten rantatie on vilkasliikenteinen liikenneväylä, joka yhdistää Itäväylän Helsingin keskustaan. Hakaniemen silta yhdistää Sörnäisten rantatien Pohjoisrantaan, joka johtaa Kauppatorille. Jalankulkua ja pyöräliikennetta rantatie hankaloittaa, ja kadunylitys vaikeutuu. Rannan puolella on erillinen kävelykatu, Sörnäisten rantapromenadi, jonka varrelle aiotaan rakentaa 1 400 asukkaan asuinalue. Kaavamuutoksen myötä myös Sörnäisten rantatien linjaus muuttuu hieman, ja sen varrelle nousee lisää toimistotaloja.

Helsingin Mylly Oy:n entinen rakennus Sörnäisten rantatiellä. Osa rakennuksista purettiin vuonna 2018, ja paikalle rakennettiin uusi rakennus Taideyliopiston Kuvataideakatemialle.
Itäväylän lisäksi kadun pohjoispäässä olevasta eritasoliittymästä alkaa kohti Lahdenväylää johtava Hermannin rantatie. Sörnäisten rantatie on tärkein itäisen ja koillisen Helsingin säteittäisten sisääntuloväylien (Tuusulanväylä, Lahdenväylä, Itäväylä) liikenteen keskusta-alueelle johtava tieyhteys.

Historia
--------

Sörnäisten rantatie -nimitystä on käytetty vuodesta 1893. Aikaisemmin Sörnäisten rantatie oli lähinnä teollisuus- ja satama-alueen sisäinen katu, jonka reunaa pitkin kulki myös Sörnäisten satamaradasta haarautunut, Hakaniemen torille johtanut sivuraide. Suureksi liikenneväyläksi sitä alettiin rakentaa 1950-luvun alussa samaan aikaan kun uutta Kulosaaren siltaa rakennettiin. Vuonna 1961 valmistui Hakaniemen silta, joka yhdistää Sörnäisten rantatien Kruununhaan Pohjoisrantaan ja edelleen kohti Eteläsatamaa. Koska aluksi liikenne meni Hakaniemenrannan kautta Pitkällesillalle, Hakaniemenrannan katu on vielä nykyäänkin nelikaistainen, vaikka liikennemäärät eivät sitä enää perustele.

Rantatie yhdisti sillat toisiinsa ja loi pääreitin Itäiseltä moottoritieltä (nyk. Itäväylä) Helsingin keskustaan uusien itäisten kaupunginosien kasvaessa entiselle haja-asutusalueelle. Kasvaneiden liikennemäärien myötä 1960–1970-luvuilla tietä levennettiin vaihe vaiheelta kaikkiaan kuusikaistaiseksi. 

Ajoneuvomäärät niin Itäväylällä kuin Sörnäisten rantatielläkin vähenivät olennaisesti, kun Helsingin metro avattiin vuonna 1982.*lähde?*

V. I. Lenin asui osoitteessa Sörnäisten rantatie 1 (sittemmin Miina Sillanpään katu 1) elo–syyskuussa 1917 Helsingin miliisipäällikkö Kustaa Rovion kotona.

Vuosina 1995–1997 Helsingin Sörnäisten rantatien tuntumassa 3,3 kilometrin katuradalla ajettiin kansainvälinen autokilpailu Helsinki Thunder.

### Kadun lyhentäminen

Sörnäisten rantatien läntisin, lähimpänä Hakaniementoria sijainnut osuus jäi liikenteellisesti muusta erilleen, vähäliikenteiseksi sivukaduksi. Osuuden nimi muutettiin Miina Sillanpään kaduksi 14. marraskuuta 2022. Sillanpää, kansalaisvaikuttaja ja Suomen ensimmäinen naisministeri, on asunut lähistöllä Pitkänsillanrannassa.

Alueelle muodostetaan myös toinen uusi katu, kun uusi Hakaniemensilta valmistuu ja ramppirakenteet puretaan: Sörnäisten rantatien ja sillan väliin perustetaan Merihaankatu.

Hankkeet
--------

Sörnäisten rantatietä suunnitellaan käytettäväksi erikoiskuljetuksissa. Sen vuoksi tien eteläpäässä sijaitseva liian matala vanha Näkinsilta purettiin ja korvattiin korkeammalla. Uusi kevyen liikenteen silta avattiin kesäkuussa 2023. Työn ajaksi kadulle sijoitettiin väliaikainen kiertoliittymä. Kuten Hakaniemen sillan uusiminen, myös Näkinsilta liittyy Kruunusillat-kokonaisuuteen.

Rantatien varteen Sörnäisten rantapromenadille suunnitellaan uutta asuinaluetta.

### Sörnäistentunneli

Siirtymistä pohjoiseen Hermannin rantatielle pyritään sujuvoittamaan tunnelilla. Suunniteltu 1,6 kilometriä pitkä Sörnäistentunneli ulottuisi Sörnäisten rantatieltä Vilhonvuorenkadun tuntumasta Hermanniin Haukilahdenkadun eteläpuolelle. Hanketta on myös ehdotettu yhdistettäväksi keskustatunneliin, joka voisi jatkua Länsiväylälle asti.

Katso myös
----------

* Junatie, osa Itäväylän ja rantateiden muodostamaa liittymäaluetta

Lähteet
-------

1. ↑  Hakaniemi *kruunusillat.fi*. Helsingin kaupunki. Viitattu 17.8.2021.
2. ↑  YIT:n siltarakentajat kehittävät pääkaupungin tulevaisuutta ja infraa *YIT*.  21.10.2022. Viitattu 8.11.2022.
3. ↑  Hakaniemen alueen ja Merihaansillan katusuunnitelmien hyväksyminen, Sörnäinen ja Kallio *Helsingin kaupunki*.  22.6.2021. Viitattu 19.8.2021.
4. 1 2  Sörnäistentunneli vaikutusten arviointi (PDF) (s. 14)  27.8.2021. Helsingin kaupunki.  Arkistoitu 14.11.2021. Viitattu 15.11.2021.
5. ↑  Sörnäistenrantaan rakentuu 1 400 asukkaan uusi asuinalue – kaupunginvaltuusto hyväksyi kaavaratkaisun *STT*. Viitattu 19.3.2024.
6. ↑  Tyynmaa, Petri: Katu vaihtoi nimeä Helsingissä – parturiyrittäjä sai muutoksesta tiedon asiakkaaltaan: "Olimme aluksi ihmeissämme" *MTV Uutiset*.  15.11.2022. Viitattu 16.11.2022.
7. ↑  Juhana Hietaranta ja Santeri Laurila: Suuri satamarata-artikkeli 2: Sörnäinen *seisake.net*. Viitattu 5.7.2011.
8. ↑  Lenin Helsingissä *Laurakolbe.net*.
9. ↑  Osoitteiden vahvistaminen puistoalueelle 11-9903-4, katualueelle 11-9901-000, korttelin 11-295 tonteille 1, 5, 7, 8, korttelin 11-565 tonteille 8 ja 9, korttelin 11-566 tonteille 8 ja 10, korttelin 11-207 tonteille 3 ja 4 ja korttelin tonteille 14  28.10.2022. Helsingin kaupunki. Viitattu 8.11.2022.
10. ↑  Sörnäisten rantatien alkuosa muuttuu Miina Sillanpään kaduksi  14.11.2022. Helsingin kaupunki. Viitattu 16.11.2022.
11. ↑  Asemakaava- ja asemakaavan muutosehdotuksen nro 12575 kartta Helsingin kaupunki. Viitattu 5.4.2019. [vanhentunut linkki]
12. 1 2  Aalto, Maija: Hakaniemessä rakennetaan nyt väliaikaista siltaa Näkinsillan tilalle – Rakennustyöt aiheuttavat ajoittain kovaa meteliä *Helsingin Sanomat*.  22.9.2021. Viitattu 22.9.2021.
13. ↑  Vanhan Näkinsillan purkutyöt aloitetaan 7.2.2022 *kruunusillat.fi*.  3.2.2022. Viitattu 8.2.2022.
14. ↑  Perttu, Jukka: Kruununsiltoihin liittyvät rakennustyöt aiheuttavat meteliä Hakaniemessä - Äänekkäitä työvaiheita pyritään tekemään päivisin *Helsingin Sanomat*.  9.9.2021. Viitattu 22.9.2021.
15. ↑  Takala, Sami: Helsinkiin on tulossa uusi asuinalue merenrantaan *Helsingin Sanomat*.  6.2.2024. Viitattu 8.2.2024.
16. ↑  Sörnäistentunneli – kommentoi suunnitelmaa *Helsingin kaupunki*.  2020. Viitattu 3.7.2021.
17. ↑  Rönnberg, Oskar: Helsingin keskustan alittavasta tunnelista tehdään päätöksiä pian – Sinnemäki: "Kaikilla liikennehankkeilla täytyy saada aikaan päästövähennyksiä" *Helsingin Sanomat*.  19.8.2019. Viitattu 3.7.2021.

Aiheesta muualla
----------------

* Kuvia tai muita tiedostoja aiheesta **Sörnäisten rantatie** Wikimedia Commonsissa

Liittymätaulukko

|  |  |  |  |  |  |
| --- | --- | --- | --- | --- | --- |
|  | Nro | Km |   Nimi |   Tie |   Viitoitus |
|   | **Sörnäisten rantatie** (1+1) |
|  |   |  |  | Näkinkuja |  |
|   |         **Sörnäisten rantatie** (1+ 4+3) |
|  |   |  |  | Haapaniemenkatu |  |
|  |   |  |  | Kaikukatu |  |
|   |         **Sörnäisten rantatie** (1+ 3+3) |
|  |   |  |  | Lintulahdenkatu |  |
|  |   |  |  | LintulahdenkujaHanasaarenkatu |  |
|   |         **Sörnäisten rantatie** (3+3) |
|  |   |  |  | Parrukatu |  |
|  |   |  |  | Käenkuja |  |
|  |   |  |  | Vilhovuorenkatu |  |
|  |  |  |  | Junatie  **Itäväylä** | Itäkeskus, Porvoo |
|  |   |  |  |   LautatarhankatuPääskylänkatuTynnyrintekijänkatu | Tuusula, Pasila |